internet vaartha 135 Views
ప్రపంచ బ్యాంకు తాజా నివేదికల్లో ఆసియా ముఖ చిత్రం
న్యూఢిల్లీ : భారత్‌ ఆర్ధిక వృద్ధి ఈ ఏడాది 7.6 శాతంగా ఉంటుందని ప్రపంచబ్యాంకు ప్రకటించింది. ప్రపంచంలోనే శరవేగంగా వృద్ధిచెందుతున్న దేశంగా నిలుస్తుందని వెల్లడించింది. అలాగే ఆసి యా అగ్రరాజ్యం చైనా ఆర్ధికవృద్ధి 6.7శాతంగా ఉంటుందని, గత ఏడాది 6.9శాతంనుంచి మరికొంత తగ్గే అవకాశం ఉందని ప్రకటించింది. బ్రెజిల్‌, రష్యా దేశాలు తీవ్ర సంక్షోభాల్లో చిక్కుకునే అవకాశం లేకపోలేదని, ఈ ఏడాది జనవరినాటికంటే మరింత చిక్కు సమస్యలు ఈ రెండు దేశాలకు ఎదురవుతాయని ప్రపంచ బ్యాంకు వివరించింది. బ్యాంకు తాజాగా వెల్లడించిన అంతర్జాతీయ ఆర్ధిక నివేదికలు పలు అంశాలను ఉటంకించింది. గ్రామీణ ప్రాంతాల్లో వ్యయసామర్ధ్యం పెరుగుతుందని, గ్రామీణ ఆదాయవనరులు కూడా కోలుకుంటాయని సాధారణ రుతుపవనాలతో వ్యవసాయరంగంలోని రైతులకు ఎంతోమేలు చేస్తుందని అంచనా వేసింది. రెండేళ్లపాటు అరకొర వర్ష పాతంతో ఇబ్బందులు ఎదుర్కొన్న ఈ రంగానికి ఈ ఏడాది సాధారణ సగట్టుకంటే ఎక్కువ వర్షపాతం కొంతమేలుచేస్తుందన్నారు. భారత్‌లో గడచిన 18 నెలల్లోనే విదేశీ ప్రత్యక్ష పెట్టుబడులు పెరిగాయని, ప్రభుత్వంప్రకటించిన మేకిన్‌ ఇండియా కార్యాచరణతో కంప్యూటర్‌ సాఫ్ట్‌వేర్‌, ఆటమోటివ్‌ రంగపరిశ్రమలు ఎక్కువ లాభపడినట్లు తేలింది. ఉత్పత్తిరంగ కార్యకలాపాలు పెరిగాయని, పిఎంఐ సూచీల గణాం కాలే ఇందుకు నిదర్శనంగా ప్రపంచబ్యాంకు విశ్లేషించింది. విద్యుత్‌ ఉత్పత్తి, రోడ్లు, రైల్వేలు, పట్టణ మౌలికవనరులపరంగా పెరిగిన కేటా యింపులు భారత్‌లో బిజినెస్‌ వాతావరణం పెంచిందన్నారు. ప్రపంచ ఆర్ధిక వృద్ధిపరంగా కొంత మందగమనం ఉందని వివరించింది. 2016లో ప్రపంచ ఆర్ధిక వృద్ధి 2.4శాతం మాత్రమే ఉంటుందని, జనవరి అంచనాలతో పోలిస్తే 0.5శాతం తగ్గుతుందని ప్రపంచ బ్యాంకు వివరించింది. పేదరిక నిర్మూలనకు ఆర్ధికవృద్ధి కీలకమని ప్రపంచ బ్యాంకు గ్రూప్‌ అధ్యక్షుడు జిమ్‌యాంగ్‌ కిమ్‌ పేర్కొన్నాయి. ప్రపంచ వ్యాప్తంగా ఆయా దేశాల్లో ఆర్ధిక విధివిధానాలు వృద్ధి దోహదకారిగా ఉంటేనే ఆదేశాల్లో పేదరికం తగ్గుతుందని, తద్వారా వృద్ధి పెరుగుతుందన్నారు. వర్ధమాన మార్కెట్లలో ఈ మందగమనం మరింతగా ఉంటుందని ప్రపంచబ్యాంకు వెల్లడించింది. వర్ధమాన మార్కెట్లు, అభివృద్ధి చెందుతున్న ఆర్ధిక వ్యవస్థలపరంగా ఎక్కువ తలనొప్పులు ఎదుర్కొంటున్నాయని అగ్రరాజ్యాల్లో ఆర్ధికవృద్ధి క్షీణించడం, ఉత్పత్తుల ధరలు తగ్గడం వంటివి వీటికి కారణాలని వివరించింది. 2018 నాటికి అంతర్జాతీయ ఆర్ధికవృద్ధి 3శాతానికి చేరుతుందని, ధలు స్థిరీకరణజరిగి వర్ధమాన మార్కెట్లు, అభివృద్ధి చెందుతున్న దేశాలకు ఎగుమతులకు వీలుకలుగుతుందన్నారు. అలాగే ప్రైవేటు రంగంలో ఉణపరపతి కూడా కొన్ని వర్ధమాన మార్కెట్లలో పెరుగుతుందని, కఠినతరమైన విధివిధానాలు, భౌగోళిక అనిశ్చితులు కూడా ఇందుకు దోహదకారి అవుతాయని ప్రపంచ బ్యాంకు విశ్లేషించింది.